Philippus, Dei gracia Francorum rex. Notum facimus universis, tam presentibus quam futuris, quod homines et habitatores ville de Val de Marci, cum dilecto et fideli nostro Guillelmo de Jovigniaco, milite, domino de Sancto-Mauritio, et Aelipdi de Monte-Acuto ejus uxore, franchesias talliarum et manuum-mortuarum de corporibus et de rebus quas idem Guillermus et sui predecessores alias exigere et levare solebant, acquisiverunt de novo, cum instantia requirentes a nobis franchisias hujusmodi confirmari. Nos, eorum supplicationibus inclinati, volumus et eis concedimus per presentes quod homines et habitator predicti, heredesque et successores ipsorum, et causam ab eis habituri, predictas franchisias talliarum ac manummortuam teneant, habeant et perpetuo possideant absque impedimento quocumque, et absque prestatione financie qualiscumque, nobis et successoribus nostris pro premissis quomodolibet facienda, predictasque franchesias, quoad predicta, ratas et gratas habentes eas volumus, laudamus et approbamus et autoritate nostra regia confirmamus; salvo in aliis jure nostro, et in omnibus quolibet alieno. Quod ut ratum et stabile permaneat in futurum, presentibus nostrum fecimus apponi sigillum. Actum apud Pontisaram, anno Domini M. CCC. XI., mense maio.